जायगानि सुबुंफोरानो गावबा गावनि जायगाखौ फोसाबनानै लायोब्ला जायगानिनो मोजां। बे फोसाबनानै लानायाव जायगाया दाखोर दाला गोयै मोनसे मोजां बिजानु गोयै थासारि जागोन आरो बे फोसाबनायजोंनो जायगानि आबहावायाबो मोजां जागोन । बिनिखायनो भारत सोरखारा फोसावनाय स्वच्छ भारत मिसनखौ गासैबो सुबुङा बजबनानै लादों । बे बेलायाव जों बेसे सांग्रां ? बे मिसननि मुङाव सोरखारा कौटि-कौटि रां बाहायनाय नुयो। नाथाय बिनि उलथायै जों जुदि नायोब्ला आसामनि बेसेबां गामिखौ स्वच्छ गामि हिसाबै गनायथि होनो हागोन ? बे मिसनखौ फोसावनायनि उनाव गोबां सुबुंफोरा आखायाव हासिब लानानै गोबां सावगारि खेबजादों। जों जेरैबादि सावगारि खेबजादों एसेबां जायगाफोरा फोसाब जादोंना ? जों मिथिनाया मोजांदि जोंनि सोरगिदिं थानाय मैला दाखोर दालानि सायाव जों गावनो सांग्रां जानानै नोजोर होनांगोन जोंनि जायगाया फोसाब जादोंना जायाखै ! भारत सोरखारा बे मिसनखौ फोसावदोंब्लाबो बे मिसना आसामनि गोबां गामियाव गोहोम गोलै हैयाखै होननानै साननो गोनां जादों। जों थारैनो मिथिगौ दि मिथिंगायारिनि थाखायसो जों थांनानै दं। बिनिखायनो बिखौ रैखा खालामनाया जोंनिनो बिबान दं। बिनिखायनो जों सोरखारनि डाष्टबिनखौ आसा खालामा बालानो गावनि आखायजोंनो मोननैसो डाष्टबिन हेबनानै गावबा गावनि ओनसोलाव लाखिनो हायो। बिदि खालामनानै जों गावबा गावनि ओनसोलखौनो फोसाबनानै मोनसे समायना थासारि खालामनानै लानो हायो। अब्ला जों रावनियावबो सोनारनो गोनां जाया। जों थारैनो बयबो मिथिगौदि प्लास्टिकफोरखौ जेराव मेरावनो गारनो नाङा। बेखौ मिथिनानैनो जों बयबो खालामो थामहिनबा गारो। जेराव मेरावनो खदै गारनायनि थाखाय गाज्रि बिजानुफोरा सनदेरो होननानै मिथिसेयावबो जों जेराव मेरावनो खदैखौ गारो । अब्ला जों बेसे सांग्रां गावबा गावनि जायगानि थासारिखौ मोजाङै लाखिनायाव ? जों गावबा गावनो सांग्रां जायाब्ला रावबो गुबुना फैनानै जायगाखौ फोसाबनानै होफैया। बिनिखायनो गावबा गावनि जायगा थामहिनबा ओनसोलखौ गावनो फोसाबनानै लानो नाजायोब्ला गाहाम। बिदि खालामोब्ला गावनि जायगायानो फोसाब जागोन लोगोसे माखासे गाज्रि बिजानुफोराबो गैया जागोन होननानै साननो हायो।